


Gürcüstan Qanunu 
Cinsi azadlıq və toxunulmazlıq əleyhinə yönəlmiş cinayətkarlıqla mübarizə haqqında

(1 iyun 2026-cı il vəziyyətə görə)

Maddə 1. Qanunun məqsədi

Bu Qanunun məqsədi cinsi azadlıq və toxunulmazlıq əleyhinə yönəlmiş cinayətlərin qarşısının alınmasına, onlarla mübarizəyə və ictimai təhlükəsizliyin və hüquq qaydasının qorunmasının təmin edilməsinə kömək etməkdir.
[bookmark: DOCUMENT:1;PREAMBLE:1;]Maddə 2. Terminlərin tərifi
Bu Qanunun məqsədləri üçün onda istifadə olunan terminlər aşağıdakı mənaları daşıyır:
a) Cinsi azadlıq və toxunulmazlıq əleyhinə yönəlmiş cinayət − Gürcüstan Cinayət Məcəlləsinin XXII fəsli, 143¹ və 143² maddələri (əgər bu maddələrlə nəzərdə tutulmuş cinayət cinsi xidmətlərin göstərilməsinə məcburetməni və ya şəxsin fahişəliyə/pornoqrafiyaya cəlb edilməsini əhatə edirsə), 144¹ maddəsinin 3-cü hissəsinin „a“ bəndi, 253-cü maddə, 254-cü maddənin 4-cü və ya 5-ci hissəsi, 255-ci maddənin 3-cü−7-ci hissələri, 255¹ və 255² maddələri ilə nəzərdə tutulmuş cinayət;
b) Məhkum edilmiş şəxs − cinsi azadlıq və toxunulmazlıq əleyhinə yönəlmiş cinayət törətdiyinə görə barəsində məhkəmənin ittiham hökmü çıxarılmış şəxs (o cümlədən cəzasını çəkmiş şəxs), lakin məhkəmənin ittiham hökmü əsasında bu Qanunla müəyyən edilmiş qaydada müvafiq hüququndan məhrum edilməmişdir;
q) Nazirlik − Gürcüstan Daxili İşlər Nazirliyi;
d) Hüququndan məhrum edilmiş şəxs − cinsi azadlıq və toxunulmazlıq əleyhinə yönəlmiş cinayət törətdiyinə görə bu Qanuna uyğun olaraq, məhkəmənin ittiham hökmü əsasında bir və ya bir neçə müvafiq hüququndan məhrum edilmiş şəxs;
e) Reyestr − cinsi azadlıq və toxunulmazlıq əleyhinə yönəlmiş cinayət törətdiyinə görə məhkum edilmiş şəxslərin və hüququndan məhrum edilmiş şəxslərin fərdi məlumatlarının daxil edildiyi Nazirlikdə yaradılmış elektron baza.
Gürcüstanın 13 iyul 2020-ci il tarixli №6756 qanunu – veb-səhifə, 20.07.2020-ci il.
Maddə 3. Hüquqdan məhrum etmə
1. Məhkəmə təqsirləndirici hökm əsasında şəxsi aşağıdakı hüquqlardan birindən və ya bir neçəsindən məhrum etmək səlahiyyətinə malikdir:
a) təhsil müəssisəsində fəaliyyət göstərmək hüququ, erkən və məktəbəqədər tərbiyə və təhsil müəssisəsində, məktəbdənkənar təhsil və tərbiyə müəssisəsində (o cümlədən, məktəbdənkənar incəsənət və idman müəssisəsində) fəaliyyət göstərmək hüququ, yetkinlik yaşına çatmayanlara hər hansı növ təhsil/tədris/tərbiyə xidmətlərinin göstərilməsi hüququ və qeyd olunan xidmətləri göstərən müəssisədə fəaliyyət göstərmək hüququ;
b) yetkinlik yaşına çatmayanlar üçün nəzərdə tutulmuş təhsil müəssisəsində, erkən və məktəbəqədər tərbiyə və təhsil müəssisəsində, onun ətrafındakı 30 metrdən çox olmayan radiusdakı ərazidə, yetkinlik yaşına çatmayanlar üçün nəzərdə tutulmuş kitabxanada, uşaq əyləncə mərkəzində, məktəbdənkənar təhsil və tərbiyə müəssisəsində (o cümlədən, məktəbdənkənar incəsənət və idman müəssisəsində), yetkinlik yaşına çatmayanlara hər hansı növ təhsil/tədris/tərbiyə xidmətləri göstərən müəssisədə olma hüququ;
q) yetkinlik yaşına çatmayanla birlikdə yaşamaq hüququ, əgər qeyd olunan şəxs yetkinlik yaşına çatmayana qarşı Gürcüstan Cinayət Məcəlləsinin 137-141-ci maddələri ilə nəzərdə tutulmuş cinayəti törədibsə və ya o, həmin Məcəllənin 1431 və 1432 maddələri (əgər bu maddələrlə nəzərdə tutulmuş cinayət cinsi xidmət göstərməyə məcbur etməni və ya şəxsin fahişəliyə/pornoqrafiyaya cəlb edilməsini ehtiva edirsə), 1441 maddəsinin 3-cü hissəsinin „ა“ bəndi, 253-cü maddəsi, 254-cü maddəsinin 4-cü və ya 5-ci hissəsi, 255-ci maddəsinin 3-7-ci hissələri, 2551 və 2552 maddələri ilə nəzərdə tutulmuş cinayəti törədibsə;
d) Sosial işçi kimi işləmək hüququ;
e) Həkimlik fəaliyyəti hüququ;
v) Dövlət və yerli özünüidarəetmə xəzinə (büdcə) müəssisələrində – dövlət hakimiyyəti orqanlarında fəaliyyət göstərmək hüququ;
z) Passiv seçki hüququ;
t) Silahın hazırlanması, əldə edilməsi, saxlanılması və gəzdirilməsi hüququ;
i) Nəqliyyat vasitəsi ilə, o cümlədən ictimai nəqliyyatla sərnişin daşıma hüququ;
k) Cinayətkarın şəxsiyyətini və cinayətin xarakterini nəzərə alaraq, məhkəmənin məqsədəuyğun hesab etdiyi digər fəaliyyət hüququndan məhrum edilməsi.
2. Məhkəmə, bu maddənin birinci bəndinin "a" və "b" yarımbəndləri ilə nəzərdə tutulmuş hüquqlardan məhkum olunmuş şəxsi məcburi qaydada məhrum edir, əgər o, Gürcüstan Cinayət Məcəlləsinin 137–139-cu, 141-ci və 255¹-ci maddələri ilə nəzərdə tutulmuş cinayəti yetkinlik yaşına çatmayan şəxsə qarşı törətmişdirsə və ya eyni Məcəllənin 143¹ və 143²-ci maddələri ilə (əgər bu maddələrlə nəzərdə tutulmuş cinayət cinsi xidmət göstərməyə məcbur etməni və ya şəxsin fahişəliyə/pornoqrafiyaya cəlb edilməsini əhatə edirsə), 144¹-ci maddəsinin 3-cü hissəsinin "a" yarımbəndi ilə nəzərdə tutulmuş cinayəti törətmişdirsə.
3. Məhkəmə, bu maddənin birinci bəndinin "t" yarımbəndi ilə nəzərdə tutulmuş hüquqdan o şəxsi məhrum etmir ki, ona əlavə cəza növü kimi Gürcüstan Cinayət Məcəlləsi ilə müəyyən edilmiş qaydada silahla bağlı hüquqların məhdudlaşdırılması təyin edilmişdir.

4. Hakimin qərarı ilə, bu maddənin birinci bəndinin "i" yarımbəndi ilə nəzərdə tutulmuş hüquqdan məhrum etmə şəxsin ailə üzvlərinin (ana, ata, həyat yoldaşı, övlad (ögey övlad), övladlığa götürülmüş şəxs) daşınmasına şamil edilməyə bilər.
5. Bu maddənin birinci bəndinin "b" yarımbəndi ilə nəzərdə tutulmuş hüquqdan (uşaq əyləncə mərkəzində olma hüququ istisna olmaqla) məhrum etmə ümumi təhsil alan şəxsə və yaşayış yeri həmin yarımbəndlə müəyyən edilmiş müəssisənin bitişik ərazisində 30 metrdən çox olmayan radiusda yerləşən şəxsə şamil edilmir.
6. Şəxs bu maddənin birinci bəndi ilə nəzərdə tutulmuş müvafiq hüquqdan məhrum edilir:
a) az ağır kateqoriyalı cinayət törədildiyi halda − beş ilədək müddətə;
b) ağır kateqoriyalı cinayət törədildiyi halda − beş ildən on ilədək müddətə;
q) xüsusilə ağır kateqoriyalı cinayət törədildiyi halda − on ildən on beş ilədək müddətə. 
7. Məhkəmə məhkum edilmiş şəxs üçün bu maddənin birinci bəndinin „a“−„k“ yarımbəndləri ilə nəzərdə tutulmuş hüququn məhrum edilməsi barədə qərar qəbul edərkən onun fərdi xüsusiyyətlərini, ailə vəziyyətini, məhkumluğunu, məhkumun törətdiyi cinayətə münasibətini, bu cinayətin törədilmə şəraitini və üsulunu, baş vermiş nəticəni, cinayətin təkrar törədilməsi riskini, zərərçəkmişlə məhkum arasındakı qarşılıqlı münasibəti və digər halları nəzərə alır. 
8. Şəxs üçün bu maddə ilə nəzərdə tutulmuş hüququn məhrum edilməsi barədə məhkəmənin ittiham hökmünün rezolyutiv hissəsində qeyd edilir. 
9. Məhkəmə cinsi azadlıq və toxunulmazlıq əleyhinə yönəlmiş cinayətin törədilməsinə görə şəxsin məhkum edilməsi, habelə onun müvafiq hüquqdan məhrum edilməsi barədə dərhal Nazirliyə məlumat verir. 
10. Məhkəmə məhkum edilmiş şəxs üçün bu maddənin birinci bəndinin „q“ yarımbəndi ilə nəzərdə tutulmuş hüququn məhrum edilməsi barədə dərhal həmçinin Gürcüstanın İşğal Olunmuş Ərazilərindən Məcburi Köçkünlər, Əmək, Səhiyyə və Sosial Müdafiə Nazirliyinə və məhkumun yaşayış yeri üzrə bələdiyyəyə məlumat verir. 
11. Məhkəmə cinsi azadlıq və toxunulmazlıq əleyhinə yönəlmiş cinayətin törədilməsinə görə şəxsin məhkum edilməsi barədə məhkumun iş yerinin administrasiyasına dərhal məlumat verir, əgər o, cinsi azadlıq və toxunulmazlıq əleyhinə yönəlmiş cinayətin törədilməsinə görə məhkum olunmuş şəxsin çalışmasının qadağan olunduğu müəssisədə işləyirsə.
12. Məhkəmə şəxsə bu maddənin birinci bəndinin “a”–“k” yarımbəndləri ilə nəzərdə tutulmuş fəaliyyət hüququndan məhrum edilməsi barədə dərhal hüququndan məhrum edilmiş şəxsin iş yerinin administrasiyasına məlumat verir, əgər o, məhkəmənin qərarı əsasında fəaliyyət hüququndan məhrum edildiyi müəssisədə işləyirsə. 
13. Penitensiar müəssisə cinsi azadlıq və toxunulmazlıq əleyhinə yönəlmiş cinayət törətməkdə təqsirli bilinən şəxsin penitensiar müəssisədən azad edilməsi, qaçması, Penitensiar Məcəllənin 125-ci maddəsi ilə müəyyən edilmiş qaydada penitensiar müəssisədən kənara qısamüddətli çıxışı, həmin Məcəllənin 34-cü maddəsinin 12-ci hissəsi ilə müəyyən edilmiş qaydada azadlığa hazırlanmaq üçün azadlıqdan məhrum etmə müəssisəsindən çıxışı barədə dərhal Nazirliyə yazılı bildiriş göndərməyə borcludur. 
Gürcüstanın 13 iyul 2020-ci il tarixli №6756 qanunu – veb-səhifə, 20.07.2020-ci il. 
Gürcüstanın 15 dekabr 2023-cü il tarixli №4003 qanunu – veb-səhifə, 26.12.2023-cü il.
Maddə 4. Müddətin hesablanması
Şəxs üçün bu qanunun 3-cü maddəsinin birinci bəndi ilə nəzərdə tutulmuş müvafiq hüquqdan məhrumetmə müddətinin hesablanması başlayır:
a) şəxs azadlıqdan məhrumetmə ilə məhkum edildikdə – şəxs tərəfindən məhkəmənin ittiham hökmü ilə təyin edilmiş cəzanın çəkilməsindən dərhal sonra;
b) şəxsə qarşı şərti məhkum etmə tətbiq edildikdə – sınaq müddətinin başlanması anından;
q) Gürcüstan Cinayət Məcəlləsinin 50-ci maddəsinin 5-ci hissəsi ilə nəzərdə tutulmuş halda − şəxs tərəfindən müvafiq müəssisənin tərk edilməsi anından; 
d) şəxsə əsas cəza növü kimi həbslə bağlı olmayan cəza təyin edildikdə – məhkəmənin ittiham hökmünün qanuni qüvvəyə minməsi anından;
e) şəxs şərti olaraq vaxtından əvvəl azad edildikdə − şəxsin şərti olaraq vaxtından əvvəl azad edilməsi anından;
v) şəxs üçün cəzanın çəkilməmiş hissəsi daha yüngül növ cəza ilə əvəz edildikdə − şəxs üçün cəzanın əvəz edilməsi anından;
z) Gürcüstan qanunvericiliyi ilə nəzərdə tutulmuş digər hallarda şəxs cəzanı çəkməkdən azad edildikdə − şəxsin cəzanı çəkməkdən azad edilməsi anından.
Maddə 5. Hüququn bərpası
1. Şəxsə qarşı tətbiq edilmiş hüquqdan məhrumetmənin vaxtından əvvəl bərpası və ya hüquqdan məhrumetmə müddətinin azaldılması aşağıdakı hallarda mümkündür:
a) Şəxs az ağır kateqoriyalı cinayət törətdiyinə görə məhkum edildiyi halda − hüquqdan məhrumetmə müddətinin azı üçdə bir hissəsi keçdikdən sonra;
b) Şəxs ağır kateqoriyalı cinayət törətdiyinə görə məhkum edildiyi halda − hüquqdan məhrumetmə müddətinin azı yarısı keçdikdən sonra;
q) Şəxs xüsusilə ağır kateqoriyalı cinayət törətdiyinə görə məhkum edildiyi halda − hüquqdan məhrumetmə müddətinin azı üçdə iki hissəsi keçdikdən sonra.
2. Gürcüstan Ədliyyə Nazirliyinin idarəetmə sahəsində fəaliyyət göstərən publik hüquqi şəxs − Cinayətkarlığın Qarşısının Alınması, Qeyri-Həbs Cəzalarının İcrası və Probasiya üzrə Milli Agentliyin şərti məhkumluğun ləğvi məsələlərinə baxan daimi fəaliyyət göstərən komissiyası (bundan sonra − Komissiya) hüquqdan məhrum edilmiş şəxsin şəxsiyyətini və davranışını nəzərə alaraq, onun məhrum edildiyi hüququnu vaxtından əvvəl bərpa etmək və ya hüquqdan məhrumetmə müddətini azaltmaq səlahiyyətinə malikdir.
3. Hüquqdan məhrum edilmiş şəxs tərəfindən bu Qanunla onun üçün müəyyən edilmiş məhdudiyyətlərin (hüquqdan məhrumetmənin) pozulması (yerinə yetirilməməsi) cinayət məsuliyyətinə səbəb olur.
4. Hüquqdan məhrum edilmiş şəxsə bu Qanunla onun üçün müəyyən edilmiş məhdudiyyətlər (hüquqdan məhrumetmə) ittiham hökmü elan edilərkən məhkəmə tərəfindən, penitensiar müəssisəni tərk edərkən isə − həmçinin penitensiar müəssisə tərəfindən izah edilir.
Maddə 6. Məhkumun/hüquqdan məhrum edilmiş şəxsin öhdəlikləri
1. Məhkum/hüquqdan məhrum edilmiş şəxs Nazirliyin səlahiyyətli şəxsi tərəfindən çağırıldıqda Nazirliyin müvafiq ərazi orqanına gəlməyə borcludur. Məhkum/hüquqdan məhrum edilmiş şəxs Nazirliyin müvafiq ərazi orqanına ağlabatan müddət əvvəl və ağlabatan dövriliklə çağırılmalıdır. 
2. Nazirliyin səlahiyyətli şəxsi məhkuma/hüquqdan məhrum edilmiş şəxsə Nazirliyin müvafiq ərazi orqanına çağırılma barədə bildirişi məhkumun/hüquqdan məhrum edilmiş şəxsin penitensiar müəssisədən azad edilməsi haqqında məlumatın alınmasından, onun şərti olaraq vaxtından əvvəl azad edilməsi/onun üçün cəzanın çəkilməmiş hissəsinin daha yüngül cəza növü ilə əvəz edilməsi barədə məlumatın alınmasından, ona əsas cəza növü kimi həbslə bağlı olmayan cəza təyin edildikdə məhkəmənin qanuni qüvvəyə minmiş ittiham hökmünün alınmasından sonra 10 gündən gec olmayaraq göndərir. 
3. Məhkumun/hüquqdan məhrum edilmiş şəxsin Nazirliyin müvafiq ərazi orqanına gəlməsi zamanı Nazirliyin səlahiyyətli şəxsi onun faktiki yaşayış yerini, iş yerini, onunla birlikdə yaşayan şəxslər barədə məlumatları (ad, soyad, yaş, məhkumla/hüquqdan məhrum edilmiş şəxslə olan əlaqə) və Gürcüstanın daxili işlər nazirinin (bundan sonra – Nazir) əmri ilə müəyyən edilmiş digər məsələləri aydınlaşdırır. Məhkuma/hüquqdan məhrum edilmiş şəxsə Nazirliyin müvafiq ərazi orqanına gəldikdə bu qanunla onun üzərinə qoyulmuş öhdəliklər və onların yerinə yetirilmədiyi təqdirdə Gürcüstan qanunvericiliyi ilə müəyyən edilmiş məsuliyyət yazılı şəkildə izah edilir. 
4. Məhkum/hüquqdan məhrum edilmiş şəxs bu maddənin 3-cü bəndində nəzərdə tutulmuş məlumatlar dəyişdikdə, bu barədə dərhal, lakin 5 gündən gec olmayaraq, öz yaşayış yeri üzrə Nazirliyin müvafiq ərazi orqanına məlumat verməyə borcludur.
5. Bu maddə ilə nəzərdə tutulmuş halda, məhkum edilmiş/hüquqdan məhrum edilmiş şəxs tərəfindən ona həvalə edilmiş öhdəliklərin yerinə yetirilməməsi, aşağıdakı üzürlü səbəblərdən biri mövcud olduqda, öhdəliyin yerinə yetirilməməsi hesab edilmir:
a) məhkum edilmiş/hüquqdan məhrum edilmiş şəxsin səhhətinin elə bir vəziyyəti ki, buna görə o, nazirliyin müvafiq ərazi orqanına gələ bilmir və bu, həkim tərəfindən verilmiş arayışla təsdiq edilir;
b) məhkum edilmiş/hüquqdan məhrum edilmiş şəxsin yaxın qohumunun (valideyn, övladlığa götürən, övlad, himayəyə götürülmüş uşaq, nənə, baba, nəvə, bacı, qardaş, həyat yoldaşı (o cümlədən boşanmış)) və ya məhkum edilmiş/hüquqdan məhrum edilmiş şəxslə daimi yaşayan şəxsin vəfatı;
q) məhkum edilmiş/hüquqdan məhrum edilmiş şəxsin xidməti və ya peşə fəaliyyəti ilə bağlı ezamiyyəti və bu, müvafiq sənədlə təsdiq edilir;
d) qarşısıalınmaz qüvvənin (fors-major) mövcudluğu, xüsusən də təbii fəlakət, qəza, yanğın, kütləvi iğtişaşlar, hərbi əməliyyatlar, karantin və ya fövqəladə vəziyyətin elan edilməsi və bu, müvafiq dövlət müəssisəsi tərəfindən verilmiş sənədlə təsdiq edilir;
e) məhkum edilmiş/hüquqdan məhrum edilmiş şəxsin qanunla müəyyən edilmiş qaydada saxlanılması/həbsi, onun istintaq/prosessual hərəkətlərində və əməliyyat-axtarış tədbirlərində iştirakı və bu, müvafiq sənədlə təsdiq edilir;
v) məhkum edilmiş/hüquqdan məhrum edilmiş şəxsin ehtiyat hərbi xidmətdə olması və bu, məhkum edilmiş/hüquqdan məhrum edilmiş şəxsin ehtiyat hərbi xidmətə çağırılmasınadək nazirliyin müvafiq ərazi orqanına təqdim edilən müvafiq sənədlə təsdiq edilir;
z) nazirin əmri ilə üzürlü səbəb hesab edilən digər hallar. 
6. Məhkum edilmiş/hüquqdan məhrum edilmiş şəxs tərəfindən bu maddədə nəzərdə tutulmuş öhdəliyin üzürsüz səbəbdən yerinə yetirilməməsi Gürcüstanın İnzibati Xətalar Məcəlləsi ilə müəyyən edilmiş məsuliyyətə səbəb olur. 
7. Bu maddə ilə nəzərdə tutulmuş öhdəlik məhkum edilmiş şəxsə məhkumluq müddətinə, hüquqdan məhrum edilmiş şəxsə isə hüquqdan məhrum etmə müddətinə həvalə edilir. 
8. Hüququndan məhrum edilmiş şəxsə bu maddə ilə nəzərdə tutulmuş öhdəlik məhkumluq müddəti ərzində həvalə edilir, əgər onun üçün bu qanunun 3-cü maddəsinin birinci bəndi ilə müəyyən edilmiş hər hansı hüquqdan məhrumetmə müddəti məhkumluq müddətindən azdırsa. 
Gürcüstanın 21 sentyabr 2023-cü il tarixli №3535 qanunu – veb-səhifə, 12.10.2023-cü il.
Maddə 7. Monitorinq
1. Təhsil müəssisəsi, erkən və məktəbəqədər tərbiyə və təhsil müəssisəsi, məktəbdənkənar təhsil və tərbiyə müəssisəsi (o cümlədən məktəbdənkənar incəsənət və idman müəssisəsi), təhsil/tədris/tərbiyə xidmətləri göstərən müəssisə, Gürcüstan qanunvericiliyi ilə nəzərdə tutulmuş o müəssisə ki, orada cinsi azadlıq və toxunulmazlıq əleyhinə yönəlmiş cinayət törətdiyinə görə məhkum olunmuş şəxsin/hüququndan məhrum edilmiş şəxsin işə götürülməsi qadağandır, şəxsə müvafiq fəaliyyəti həyata keçirmək hüququ verilməzdən əvvəl ondan məhkumluq/hüquqdan məhrumetmə haqqında arayışın təqdim edilməsini tələb etməyə borcludur. Qeyd olunan öhdəliyin yerinə yetirilməməsi Gürcüstan qanunvericiliyi ilə müəyyən edilmiş məsuliyyətə səbəb olur. 
2. Gürcüstanın İşğal Olunmuş Ərazilərindən Məcburi Köçkünlər, Əmək, Səhiyyə və Sosial Müdafiə Nazirliyi, Gürcüstanın Təhsil, Elm və Gənclər Nazirliyi, Gürcüstanın Mədəniyyət Nazirliyi, Gürcüstanın İdman Nazirliyi, Gürcüstanın Ədliyyə Nazirliyi, bələdiyyə öz səlahiyyətləri daxilində ona tabe olan/onun tərəfindən nəzarət edilən müəssisə tərəfindən bu maddənin birinci bəndi ilə nəzərdə tutulmuş öhdəliyin yerinə yetirilməsinin monitorinqini həyata keçirməyə borcludur, onun yerinə yetirilməməsi (pozulması) aşkar edildiyi təqdirdə isə öz səlahiyyətləri daxilində reaksiya verməli və bu barədə dərhal Nazirliyə məlumat verməlidir. Bu məqsədlə o, zərurət yarandıqda ona tabe olan/onun tərəfindən nəzarət edilən müəssisədən məlumat tələb etmək və ya bu müəssisədə mövcud olan məlumatlara çıxış mexanizmləri yaratmaq hüququna malikdir. 
3. Nazirliyin səlahiyyətli şəxsi, məhkum edilmiş/hüquqları məhdudlaşdırılmış şəxs tərəfindən onun üçün müəyyən edilmiş məhdudiyyətlərin/üzərinə qoyulmuş öhdəliklərin icrasının monitorinqi məqsədilə məhkum edilmiş/hüquqları məhdudlaşdırılmış şəxsin yaşayış yerinə/iş yerinə gəlmək, zərurət yarandıqda onu çağırmaq, onun yaşayış yeri/iş yeri və bu Qanunun 6-cı maddəsinin 3-cü bəndi ilə nəzərdə tutulmuş eyniləşdirmə məlumatları haqqında məlumat tələb etmək və Gürcüstan qanunvericiliyi ilə müəyyən edilmiş digər tədbirləri həyata keçirmək səlahiyyətinə malikdir.
4. Əgər məhkum edilmiş/hüququ məhdudlaşdırılmış şəxs tərəfindən cinayət törədilməsinin real təhlükəsinə işarə edən fakt və ya məlumat mövcuddursa, Nazirliyin səlahiyyətli şəxsi məhkum edilmiş/hüququ məhdudlaşdırılmış şəxsin fərdi məlumatlarını ətraf ərazisində məhkum edilmiş/hüququ məhdudlaşdırılmış şəxs tərəfindən cinayət törədilməsinin real təhlükəsi olan həmin konkret müəssisəyə/quruma bildirir. Bu müəssisə/qurum məhkum edilmiş/hüququ məhdudlaşdırılmış şəxsin təhlükəli hərəkəti aşkar edildiyi andan dərhal Nazirliyə müvafiq məlumatın verilməsini təmin etməyə borcludur. Nazirlik bu bildirişə Gürcüstan qanunvericiliyinə uyğun olaraq reaksiya verir. 
5. Səlahiyyətli müəssisələr/qurumlar arasında məlumat mübadiləsi və onların fəaliyyətinin əlaqələndirilməsi mexanizmləri Gürcüstan Hökumətinin qərarı ilə müəyyən edilir. 6. Bu maddənin 4-cü bəndi ilə nəzərdə tutulmuş müəssisə/qurum ona təqdim edilmiş, cinsi azadlıq və toxunulmazlıq əleyhinə yönəlmiş cinayət törətdiyinə görə şəxsin məhkum edilməsi/şəxsin hüququnun məhdudlaşdırılması barədə məlumatın məxfiliyini təmin etməyə və onun qanunsuz ifşasının qarşısını almaq üçün tədbirlər görməyə borcludur. Qeyd olunan məxfi məlumatın qanunsuz ifşası Gürcüstan qanunvericiliyi ilə müəyyən edilmiş məsuliyyətə səbəb olur. 
7. Nazirliyin səlahiyyətli orqanları tərəfindən cinsi azadlıq və toxunulmazlıq əleyhinə yönəlmiş cinayətlərin qarşısının alınması və onlara nəzarət qaydası nazirin normativ aktı ilə təsdiq edilir. 
8. Bu qanunun icrası və monitorinqi qaydası Gürcüstan Hökumətinin qərarı ilə təsdiq edilir. 
Gürcüstanın 16 mart 2021-ci il tarixli №348 qanunu – veb-səhifə, 18.03.2021-ci il. 
Gürcüstanın 30 noyabr 2023-cü il tarixli №3834 qanunu – veb-səhifə, 15.12.2023-cü il. 
Gürcüstanın 12 dekabr 2024-cü il tarixli №89 qanunu - veb-səhifə, 28.12.2024-cü il.
Maddə 8. Cinsi azadlıq və toxunulmazlıq əleyhinə yönəlmiş cinayət törətməyə görə məhkum edilmiş şəxslərin və hüquqdan məhrum edilmiş şəxslərin reyestri
[bookmark: _GoBack]1. Bu qanunun icrası məqsədilə Nazirlikdə cinsi azadlıq və toxunulmazlıq əleyhinə yönəlmiş cinayət törətməyə görə məhkum edilmiş şəxslərin və hüquqdan məhrum edilmiş şəxslərin reyestri (bundan sonra − reyestr) yaradılır. 
2. Reyestrin aparılması məqsədilə Nazirlik məhkumun/hüquqdan məhrum edilmiş şəxsin fərdi məlumatlarını, o cümlədən onun məhkumluğu haqqında məlumatı, daktiloskopik və digər eyniləşdirmə məlumatlarını fərdi məlumatların qorunması haqqında Gürcüstan qanunvericiliyinə uyğun olaraq emal edir. 
3. Reyestrin yaradılması və fərdi məlumatların emalı qaydası nazirin əmri ilə müəyyən edilir. 
Maddə 9. Keçid müddəaları
1. Gürcüstan Hökuməti 2020-ci il mayın 1-dək “Cinsi azadlıq və toxunulmazlıq əleyhinə yönəlmiş cinayətlərlə mübarizə haqqında” Gürcüstan Qanununun icrası və monitorinqi qaydasının təsdiq edilməsi barədə” qərarın qəbul edilməsini təmin etsin. 
2. Nazir 2020-ci il mayın 1-dək təmin etsin:
a) “Gürcüstan Daxili İşlər Nazirliyinin səlahiyyətli orqanları tərəfindən cinsi azadlıq və toxunulmazlıq əleyhinə yönəlmiş cinayətlərin qarşısının alınması və onlara nəzarət qaydasının təsdiq edilməsi haqqında” normativ aktın dərci;
b) müvafiq qanunaltı aktların bu qanuna uyğunlaşdırılması. 
3. Nazirlik 2020-ci il mayın 1-dək reyestrin yaradılmasını təmin etsin, hansı ki, həmin tarixədək cinsi azadlıq və toxunulmazlıq əleyhinə yönəlmiş cinayət törətməyə görə məhkum edilmiş şəxslərin/hüquqdan məhrum edilmiş şəxslərin fərdi məlumatları daxil ediləcəkdir. 
Maddə 10. Yekun müddəalar
1. Bu qanun, bu qanunun 1-8-ci maddələri istisna olmaqla, dərc edildiyi andan qüvvəyə minsin. 
2. Bu qanunun 1-8-ci maddələri 2020-ci il mayın 1-dən qüvvəyə minsin. 
Gürcüstan Prezidenti	Salome Zurabişvili

Tbilisi,
17 mart 2020-ci il 
N5749-IIs

